ખ્રિસ્તીઓને કંઈ થાય તો ઉપર કહ્યા એ દેશો છે. મુસ્લિમો માટે સાઉદી અરેબિયા, યુએઈ, ઈરાન, ઈરાક, પાકિસ્તાન અને અફઘાનિસ્તાન જેવા અનેક મુસ્લિમ દેશો છે, પણ હિન્દુઓનું કોણ? તેની પાછળ કઈ સરકાર ઊભી રહે છે? અમેરિકામાં હિન્દુ મંદિર પર હુમલો થયો અને ‘ગેટઆઉટ’ જેવું લખાણ લખાયું, શીખોના ગુરુદ્વારાઓ પર તો વારંવાર હુમલા થાય છે, તેમની પડખે કોણ ઊભું રહે છે? મોદી જેવા હિન્દુ હૃદય સમ્રાટ ગણાતી વ્યક્તિનું પણ તાજેતરમાં અમેરિકામાં મંદિર પર હુમલા અંગે નિવેદન આવ્યાનું કે સુરેશભાઈ પટેલ સહિત બે પટેલ પર હુમલા થયા તેનો વિરોધ કર્યાનું ધ્યાનમાં આવ્યું નથી. ભાજપ જેવો કહેવાતો હિન્દુવાદી પક્ષ પણ સત્તામાં આવે છે એટલે સેક્યુલર બની જાય છે, બની જવું પડે છે. નેપાળ એક માત્ર હિન્દુ રાષ્ટ્ર હતું, પણ ભારત ગાફેલ રહ્યું અને ચીનની માઓવાદીઓ દ્વારા ઘૂસપેઠ થઈ એટલે એ પણ હિન્દુ રાષ્ટ્ર મટી ગયું. ક્યારેય કોઈ હિન્દુવાદીઓને, સંતોને એમ ન થયું કે આપણી સત્તા હોવી જોઈએ (જોકે આસારામ જેવા કહેવાતા સંતોનાં કરતૂતો જોતાં ક્યારેક એમ પણ લાગે કે એ ન થયું તે સારું જ થયું, પણ એવાં કરતૂતો તો રોમ અને કેરળ સહિત અનેક સ્થળોએ પાદરીઓનાં બહાર આવ્યાં જ છેને.). પરિણામે ગોધરામાં સાબરમતી એક્સ્પ્રેસમાં ૨૫ મહિલા અને ૧૫ બાળકો સહિત ૫૯ નિર્દોષ લોકોને કોઈ વાંક વગર એક સુનિયોજિત ષડયંત્ર હેઠળ સળગાવી દેવાય છે તેનો કોઈ દેકારો નથી થતો, મિડિયામાં તેની કોઈ ચર્ચા નથી થતી, તેના પરિવારોને મળવા જવા કોઈ નેતા કે મિડિયા કર્મી નથી આવતા, પણ સાબરમતી એક્સ્પ્રેસના પ્રત્યાઘાતમાં જે રમખાણો થયાં, જેમાં મુસ્લિમોની સાથે સેંકડો હિન્દુ પણ મર્યા, તેની ચર્ચા દરેક વખતે થાય છે. મુદ્દો બીજો હોય પણ વચ્ચે અનુગોધરા રમખાણો ઘૂસી જ આવે. એ રમખાણોના પીડિતોની આજે પણ ચર્ચા થાય છે. ગત શુક્રવારે (૨૭ ફેબ્રુઆરીએ) પણ તમે તેની ચર્ચા જોઈ હશે. બાબરી નામનું એક માળખું, જે ઇસ્લામ ધર્મની રીતે પણ મસ્જિદની વ્યાખ્યામાં નહોતી આવતી, તે ધ્વંસ થયા પછી દર ૬ ડિસેમ્બરે તેનું ભૂત ધૂણ્યા કરે છે, પણ ૧૯૯૦માં કારસેવા વખતે મુલાયમસિંહની સરકારે સેંકડો નિ:શસ્ત્ર કારસેવકો પર ગોળીબાર કરીને સરયૂ નદીને લાલ રંગથી રંગી નાખી હતી તેની ચર્ચા ક્યારેય સાંભળી છે? કે આ બાબરી નામનું માળખું રામમંદિરને તોડીને બનાવાયેલું તેની ચર્ચા ક્યારેય સાંભળી છે?આવું બધું થાય છે એટલે જ હવે ધીમેધીમે હિન્દુઓ વધુ કટ્ટર બનતા જાય છે, કારણ કે તેમના ઘા (સાબરમતી એક્સ્પ્રેસ જેવી ઘટનાઓ) પર મલમ લગાડવાની વાત તો દૂર રહી ઉલટાનું તેના પર વારંવાર (અનુગોધરાકાંડની ચર્ચાઓ દ્વારા) મીઠું ભભરાવવામાં આવે છે.